Rådets udtalelse

af 12. februar 2002

om Grækenlands opdaterede stabilitetsprogram, 2001-2004

(2002/C 51/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til henstilling fra Kommissionen, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2002 gennemgik Rådet Grækenlands opdaterede stabilitetsprogram, der dækker perioden 2001-2004.

Den reale BNP-vækst forblev robust i 2001, nemlig på 4,1 %, skønt den på grund af en forværring i de eksterne forhold blev lavere end forventet i stabilitetsprogrammet fra 2000. Det inflationspres, der opstod som følge af stigende energipriser i 2000, begyndte at aftage i løbet af sommeren 2001, men denne udvikling kan blive svækket i de kommende måneder. Ifølge opdateringen forventes der et overskud på de offentlige finanser på 0,1 % af BNP i 2001 (inkl. ikke-budgetterede UMTS-indtægter på 0,4 % af BNP) i stedet for de 0,5 % af BNP, der var forventninger om i stabilitetsprogrammet fra 2000.

Det opdaterede stabilitetsprograms fremskrivninger tyder på en årlig vækst i det reale BNP på omkring 4 % i gennemsnit i perioden 2002-2004 mod 5,4 % ifølge stabilitetsprogrammet fra 2000. Rådet mener, at den beregnede reale BNP-vækst, der vil blive understøttet af store private og offentlige investeringer, er realistisk. Rådet noterer sig, at budgetfremskrivningerne udviser et overskud i hele programperioden i såvel reale som konjunkturkorrigerede termer, og at stabilitets- og vækstpagtens krav om en budgetsaldo tæt på balance eller i overskud således er opfyldt.

Rådet noterer sig, at den offentlige gældskvote nu forventes at falde fra 99,6 % af BNP i 2001 til 90 % af BNP i 2004 i stedet for 84 % af BNP som forventet i stabilitetsprogrammet fra 2000. Rådet noterer sig også, at forbedringen af den offentlige saldo i perioden 2002-2004 primært bygger på et støt fald i rentebetalingerne. Der forventes til gengæld ikke at blive skåret ned på de løbende primære udgifter. Desuden vil det offentlige primære overskud opgjort som en procentdel af BNP, der ganske vist vil ligge på et højt niveau indtil 2004, gradvist falde i programperioden. Rådet opfordrer kraftigt de græske myndigheder til straks at fastlægge en klar og bindende norm for de løbende primære udgifter, således som Rådet anbefalede i sin udtalelse om stabilitetsprogrammet fra 2000(2).

Rådet finder det passende at opretholde høje primære overskud på over 6 % af BNP og om nødvendigt gøre en yderligere indsats for at tilpasse budgettet i betragtning af gældens størrelse. På kort sigt er det vigtigt at holde et vågent øje med prisudviklingen, især under de forestående lønforhandlinger. I betragtning af den fortsat meget høje offentlige gældskvote og udsigterne til stigende budgetudgifter som følge af befolkningens aldring tilskynder Rådet yderligere den græske regering til at udnytte den for tiden gunstige makroøkonomiske situation til at reducere den offentlige gæld hurtigst muligt. Rådet noterer sig, at den gældsreduktion, der forventes ifølge opdateringen, er meget langsommere, end hvad den forventede BNP-vækst og det fremskrevne primære overskud kunne give grundlag for. Rådet anmoder de græske myndigheder om at forelægge yderligere oplysninger om finansielle transaktioner i fremtidige programopdateringer for at belyse gældsudviklingen.

Rådet noterer sig, at en af de centrale økonomisk-politiske målsætninger i det opdaterede program består i at udbygge strukturreformerne. Det er Rådets opfattelse, at skønt der er blevet gjort betydelige fremskridt på dette område de seneste år, er det nødvendigt at gå videre med strukturreformerne på produkt-, tjeneste- og arbejdsmarkederne for at gøre disse markeder mere effektive og økonomien mere konkurrencedygtig. Rådet tilskynder regeringen til hurtigst muligt at gennemføre de nødvendige reformer. Rådet glæder sig over, at regeringen agter at gennemføre reformer inden for budgettering og udgiftsstyring i den offentlige sektor.

Rådet glæder sig over oplysningerne i det opdaterede program om de offentlige finansers langsigtede holdbarhed. Det er Rådets opfattelse, at der er alvorlig risiko for, at der kan opstå ubalance på budgettet i fremtiden som følge af befolkningens aldring, og at der er behov for en reform af det offentlige pensionssystem. Rådet noterer sig, at der ikke blev gjort fremskridt på dette område i 2001, og at det opdaterede program ikke indeholder specifikke planer eller en specifik tidsplan for en pensionsreform. Rådet anbefaler, at regeringen iværksætter en reform af pensionssystemet uden yderligere forsinkelse.

(1) EFT L 209 af 2.8.1997.

(2) EFT C 77 af 9.3.2001.